ལྷག་ཏུ་སྒྲུབ་པའི་ཉིན་ཞག་འདི་དག་གི་རིང་ལ་༧སྐྱབས་རྗེ་མཁན་རིན་པོ་ཆེ་མཆོག་ནས་ཕྱོགས་ཀྱི་དད་ལྡན་བོན་འབངས་རྣམས་ལ་གཞུང་ཆོག་མུན་སེལ་སྒྲོན་མ་འཁོར་བ་དོང་སྤྲུགས་ཀྱི་སྒྲུབ་གཞུང་ལྟར་།བསྐྱེད་ཆོག་གི་རིམ་པ་རྣམས་སྐབས་འཕྲལ་ངོ་སྤྲོད་དང་།གཞན་ཡང་གཞུང་འདི་དང་འབྲེལ་བའི་བྱང་ཆོག་དང་།གསུར་བསྔོ།གླུད་བསྔོ་བཅས་ཀྱི་དགོས་པ་དང་ཕན་ཡོན་རྣམས་སྐབས་དང་སྐབས་སུ་ངོ་སྤྲོད་གནང་སྟེ་ཁྲིད་དང་སྒྲུབ་པ་ཟུང་འབྲེལ་གྱིས་བོན་ཞུ་བ་རྣམས་འདོན་མཆོད་བསྙེན་གྲངས་ཙམ་མིན་པར་ནང་དོན་དང་དགོས་དམིགས་མཁྱེན་རྟོགས་ཀྱི་སྒོ་ནས་སྒྲུབ་པ་དང་དགེ་སྦྱོར་དོན་ལྡན་ཡོང་བར་གནང་ཡོད།